Kázeň z ev. Služieb Božích v Bratislave (Nový kostol), **Veľkonočná nedeľa**, 9. 4. 2023,  **8.30**/10.00, ES: 150, 124, 601, 125, 129, A 34, 32**, Ž 150**; ep.: 1Kor 15, 1-11; **ev.: Mk 16, 1-8**

**Milí bratia a milé sestry!**

Prečo sa nedeľu čo nedeľu konajú Služby Božie? Základným dôvodom je, že **Pán Ježiš Kristus bol v nedeľu vzkriesený, žije a my za to Boha oslavujeme.**

Výroku, že Ježiš bol vzkriesený však rôzni ľudia rozumejú odlišne. Napríklad istý farár (z Berlína) vo veľkonočnom  zborovom bulletine vyjadril svoje chápanie Ježišovho zmŕtvychvstania takto: „Hrob, ktorý bol prázdny; príbehy o niekom, kto sa po svojej násilnej smrti zjavil svojim priateľom, rozprával sa s nimi, povzbudzoval ich; správy o Ježišovom vzkriesení – sú to **historické fakty alebo** skôr **obrazy nádeje? Myslím, že to druhé je dôveryhodnejšie."**

V tomto názore nie je sám. V Nemecku už desaťročia **učia** niektorí profesori protestantskej teológie študentov, **že vieru v to, že Ježiš vstal z mŕtvych, od moderných ľudí už** **nemožno očakávať.** **Biblické správy** o Ježišovom zmŕtvychvstaní treba **vraj** chápať skôr ako „výklad“, teda ako **obrazné vyjadrenie toho, že Ježišove slová a myšlienky majú účinok aj po Jeho smrti alebo že Bohu sa oplatí dôverovať.** V tomto zmysle potom viacerí súčasní farári a teológovia kážu a hovoria o Ježišovom zmŕtvychvstaní, hoci sú zároveň presvedčení, že vo veľkonočné ráno Ježišov hrob v skutočnosti nebol prázdny. **Takéto myšlienky boli celkom vzdialené zmýšľaniu apoštola Pavla, keď písal cirkevnému zboru v Korinte**:

Skôr ako si vypočujeme úryvok z jeho listu – biblický text kázne,

**8.30** modlime sa spolu Otčenáš/ **10.00** zaznie pieseň spevokolu.

**1. Korintským 15, 14.19.20**: *„****14****A ak Kristus nebol vzkriesený, tak je prázdne naše kázanie, prázdna je aj vaša viera.****19****Ale ak jedine v tomto živote máme nádej v Krista, tak sme najúbohejší zo všetkých ľudí.* ***20****Ale Kristus bol vzkriesený z mŕtvych, prvotina z umretých.“*

**Bratia a sestry,**

pre ap. Pavla **nielen kresťanské kázanie, ale kresťanská viera vôbec závisí od toho, že Ježiš bol skutočne telesne vzkriesený.** A Pavel to musí vedieť, veď sám vzkriesený Kristus sa s ním stretol. Pre Pavla to, že Ježiš vstal z mŕtvych, nie je iba rečnícka figúra, len obraz nádeje, iba myšlienka, ktorou sa utešovali učeníci po Ježišovej smrti, ako keď povieme – že niekto z našich zosnulých žije v našej pamäti či v našom srdci. No v skutočnosti nežije, nemôžme sa s ním porozprávať, ísť s ním na večeru, dotknúť sa ho. Na rozdiel od toho Ježišovo zmŕtvychvstanie sa skutočne stalo.

Apoštol nás teda vedie k tomu, **aby sme Ježišovo zmŕtvychvstanie vnímali a považovali za jadro našej kresťanskej viery.**

**1. Ježišovo vzkriesenie je niečo jedinečné a nové**

**Existuje mnoho správ o ľuďoch, ktorí sa vrátili z ríše smrti.** Sám Ježiš oživil 3 ľudí, ktorí už zomreli a podobné správy sa týkajú aj apoštolov. V úplne inej rovine vyvolali pred časom senzáciu knihy Američana Raymonda Moodyho, ktorý robil rozhovory s ľuďmi, ktorí zažili klinickú smrť a pýtal sa ich na ich zážitky. Títo ľudia opakovane uvádzali, že sa pohybovali tunelom akoby smerom k jasnému svetlu, ale potom boli, na svoju ľútosť, poslaní späť do tohto pozemského života. **Ježišovo zmŕtvychvstanie sa nedá porovnať so všetkými týmito správami a zážitkami.** Veď všetci tí, ktorí sa akýmkoľvek spôsobom vrátili do tohto pozemského života, museli skôr či neskôr zomrieť; ich novo darovaný život zostal limitovaný, mal svoj koniec.

Na druhej strane **Ježišovo vzkriesenie bolo niečo celkom iné ako oživenie mŕtvoly.** Autori Novej zmluvy ho opisujú skôr ako **začiatok vzkriesenia mŕtvych na konci tohto sveta.** Z tohto hľadiska je Ježišovo zmŕtvychvstanie niečo úplne jedinečné a nové: **Ježiš sa svojím zmŕtvychvstaním nevracia do predchádzajúcej pozemskej formy existencie, ale** svojím zmŕtvychvstaním **ako prvý prekračuje hranicu do nového Božieho sveta**, ktorý už nepodlieha podmienkam priestoru a času. Obrazne povedané: **Ježišovo zmŕtvychvstanie nie je návratom, ale rozhodujúcim skokom vpred.**  V tomto zmysle je Kristus, „prvotinou z umretých“. Vzkriesený Ježiš Kristus je však ten Ježiš, ktorý sa narodil ako človek a bol pribitý na kríž. Vo vzkriesenom Kristovi nežije len „niečo“ z „pozemského“ Ježiša, ale je to On sám, v jednote tela a duše, kto je vzkriesený. **Myšlienka, že by Ježiš mohol vstať z mŕtvych, kým jeho telo zostáva v hrobe, je Novej zmluve cudzia.** Naopak NZ kladie veľký dôraz na telesnosť Zmŕtvychvstalého, ktorého sa mohli učeníci dotýkať a dokonca spolu s nimi jesť pozemský pokrm (por. J 20, 27; L 24, 39 – 43).

**2. Pre udalosť Ježišovho zmŕtvychvstania existujú dobré argumenty**

Samozrejme, neexistuje žiadny „dôkaz“ o Ježišovom zmŕtvychvstaní. Prísne vzaté, **žiadna historická udalosť z minulosti sa nedá dokázať, pretože niečo dokázať môžete len vtedy, ak to môžete reprodukovať v laboratóriu za rovnakých podmienok** toľko ráz, koľkokrát chcete. O Ježišovom zmŕtvychvstaní sa to nedá povedať o nič viac ako napríklad o živote Júlia Cézara. **Je rovnako nemožné dokázať, že žil Július Cézar, ako je nemožné dokázať, že Ježiš vstal z mŕtvych.** V oboch prípadoch sme odkázaní na svedkov a nepriame dôkazy; môžeme len zvážiť, či sa nám **svedkovia** zdajú **dôveryhodní** a **nepriame dôkazy hodnoverné.** Oboje možno povedať o Ježišovom zmŕtvychvstaní. **Očití svedkovia zmŕtvychvstalého Krista boli pripravení byť zabití za svoje tvrdenie, že Ježiš skutočne vstal z mŕtvych; mnohí z nich –** a Pavel ich menuje spolu viac ako 500! – **skutočne podstúpili mučenícku smrť, pokiaľ vieme.** Keby sami vedeli, že tvrdením o Ježišovom zmŕtvychvstaní iba zinscenovali veľký podvod, sotva by za to boli ochotní podstúpiť mučenícku smrť. To, že učeníci svojím kázaním Ježišovho zmŕtvychvstania nešírili iba bludný sen, pôsobivo ukazuje príklad **Pavla**, niekdajšieho prenasledovateľa kresťanov: **určite si neželal, aby Ten, ktorého nasledovníkov prenasledoval, skutočne vstal z mŕtvych.** Okrem toho existujú aj ďalšie náznaky, na ktoré sa môžeme odvolávať v diskusiách o Ježišovom zmŕtvychvstaní: Je napríklad príznačné, že **ani Ježišovi protivníci nedokázali po Veľkej noci predložiť Jeho telo – aj keď by si to veľmi priali.** Skutočnosť, že Ježišov hrob bol prázdny, nespochybňovala žiadna strana; sporné bolo len to, ako sa to malo vysvetľovať. Už len z tohto dôvodu nie je možné pripísať kázanie učeníkov o Vzkriesenom len halucináciám; niekto by ich potom mohol veľmi ľahko presvedčiť o opaku.

Aj často predkladaná tvrdenie, že Ježiš nebol skutočne mŕtvy, keď bol uložený do hrobu, sa pri bližšom skúmaní ukazuje ako neudržateľné, už len z veľmi praktických dôvodov: **Ako by mohol niekto, kto bol takmer na smrť umučený, zabalený zhora nadol do plátenných obväzov, utiecť z hrobu, pred ktorého vchodom ležal ťažký kameň, ktorý sa dal z pochopiteľných dôvodov odvaliť len zvonku?** Aj všetky opisy zmŕtvychvstalého Krista sú v rozpore s obrazom ťažko zraneného človeka, ktorý postupne získaval späť svoje sily. Zodpovedalo by tomu, čo Ježiš za svojho pozemského pôsobenia kázal, keby na konci pred svojimi učeníkmi predviedol veľké „divadlo“, a potom bez stopy zmizol? Samozrejme, **viera v zmŕtvychvstalého Krista je a zostáva darom.** Ale tí, ktorí popierajú skutočnosť Ježišovho zmŕtvychvstania, by mali byť schopní aspoň predložiť presvedčivejšie vysvetlenie.

**3. Ježišovo vzkriesenie má pre nás dôsledky**

Ježišovo zmŕtvychvstanie nie je len senzačná udalosť, ktorá sa stala pred 2000 rokmi a týka sa len osoby samotného Ježiša. Potom by mohla nanajvýš uspokojiť našu zvedavosť a ďalej by nás už nemusela zaujímať. **Keď však ako kresťania Ježišovo vzkriesenie oslavujeme na Veľkú noc a každú nedeľu, ako najdôležitejšiu udalosť našej viery, robíme to preto, lebo táto udalosť má dôsledky aj pre nás.** Ako Zmŕtvychvstalý – živý je Pán Ježiš Kristus prítomný uprostred svojich veriacich a umožňuje nám zakúsiť svoju prítomnosť v Svojom slove a sviatostiach. **Služby Božie nie sú len spomienkou na významnú historickú osobnosť,** ale sú **audienciou u samotného vzkrieseného Pána**, ktorý už nie je viazaný na priestor a čas. **Krst** nie je obradom uvedenia do života, ale **pokrstený** je v ňom veľmi konkrétnym spôsobom **spojený so vzkrieseným Kristom** a dostáva účasť na Jeho nezničiteľnom vzkriesenom živote. A **Večera Pánova** nie je len spomienkovou slávnosťou, ale pretože Kristus je vzkriesený, môže splniť svoj prísľub, že v chlebe a víne sv. Večere **je On sám prítomný** so svojím telom a krvou, čím sa naše pominuteľné telo stáva jeho príbytkom. A **pretože Kristus vstal z mŕtvych, nemusíme sa ani pri pohrebe kresťana uspokojiť s „obrazmi nádeje“**,ale môžeme hovoriť o tom, že na základe viery v Pánov sľub a krstu bude aj toto telo, ktoré ukladáme do zeme, jedného dňa vzkriesené, ako to bolo aj v prípade Ježiša Krista. Preto **všetko pre našu vieru skutočne závisí od skutočnosti Ježišovho zmŕtvychvstania.**

*„****14****A ak Kristus nebol vzkriesený, tak je prázdne naše kázanie, prázdna je aj vaša viera.****19****Ale ak jedine v tomto živote máme nádej v Krista, tak sme najúbohejší zo všetkých ľudí.* ***20****Ale Kristus bol vzkriesený z mŕtvych, prvotina z umretých.“* Amen.

**Mnohí ľudia** nielenže **videli vzkrieseného Pána**, ale Jeho učeníci **s Ním** **jedli a pili.** Ježišovo zmŕtvychvstanie ukazuje: **Ježiš bol skutočne mŕtvy**. Naozaj za nás zomrel na kríži. **Trest za náš hriech je naozaj vykonaný.**

Vzkriesenie ďalej ukazuje: **Nebeský Otec** vzkriesil svojho Syna z mŕtvych. **Prijal obeť za hriech**. Vzkriesenie ďalej ukazuje: Ježiš zvíťazil nad smrťou. **Smrť už nemá moc nad Ježišom a nad tými, ktorí Ho nasledujú.**

Kňaz a hudobník *Peter Milenky povedal:*  **„Cieľom Veľkej noci nie sú obrady**, pretože potom reagujeme likvidačným postojom – tak už máme po sviatkoch! Podstata týchto svätých dní je práve v pokračovaní života Vzkrieseného v nás. **Žijeme nový život v slobode Božích detí**, keď sa vyriešila najdôležitejšia otázka nášho života. **Smrť** nemá moc, **prehrala! Od tejto pravdy sa nemôžeme nikdy odtrhnúť či azda na ňu zabudnúť.“** Amen.

Použitím: *Gottfried Martens: Pripravený odpovedať;*

*Matthias Kieser: Gott ist einfach wunderbar*: **Martin Šefranko, evanjelický a. v. farár**